KIRJALLINEN KYSYMYS E-3455/00

esittäjä(t): Erik Meijer (GUE/NGL) komissiolle

(7. marraskuuta 2000)

Aihe: Yllättävien hallinto- ja omistussuhteiden lannistava vaikutus ulkomaanmatkailuun Euroopan unionissa

Eräs alankomaalainen toimitti äskettäin kysymyksen esittäjälle valituksen hänelle viime kesänä Isossa-Britanniassa tapahtuneesta odottamattomasta ja pettymystä aiheuttaneesta asiasta. Kyseinen henkilö oli ollessaan Manchesterissa lomamatkalla pysäköinyt autonsa osittain yleiselle tielle (Princess Street) huomaamatta huonosti näkyvää pysäköintikieltoa. Jälkeenpäin ilmeni, että kyseessä oli vartiointiyritys Chequemade Securitylle kuuluva yksityisalue. Yrityksen tapana on hinauttaa pysäköidyt autot pois ja sen henkilöstö on tavattavissa vain arkipäivisin ja toimistoaikaan. Tästä syystä auton saattoi lunastaa takaisin 180 punnan maksua vastaan vasta jonkin ajan kuluttua, minkä vuoksi kyseisen henkilön Manchesterissa oleskelu pidentyi. Ohikulkijat kuvailivat tapahtumaa heille tuttuna hävyttömän rosvouksen (daylight robbery) ilmiönä. Paikallisen poliisin mukaan toimet olivat kuitenkin lainmukaisia. Matkailija oli hämmentynyt ja vihainen eikä varmasti aio tehdä lähiaikoina toista vierailua Manchesteriin.

Voisiko komissio vastata seuraaviin kysymyksiin:

1. Katsooko komissiokin, että vaikka Euroopan unionissa paikallisilla, alueellisilla ja kansallisilla viranomaisilla on valtuudet ratkaista ongelmia alueellaan eri tavoin kuin muualla ehkä tehtäisiin, tämä saattaa mainitunlaisissa tapauksissa johtaa siihen, että ulkomainen vierailija saattaa joutua epämiellyttävien yllätysten ja ennakoimattomissa olevien vahinkojen uhriksi niin, että hän tuntee epävarmuutta sellaisille alueille lähtemisessä, joiden sääntöjä hän ei tunne?

2. Pitääkö komissio tällaista tilannetta yhteensopivana jäsenvaltioiden välisen matkailun edistämispyrkimyksen kanssa?

3. Onko komissio valmis toimimaan niin, että viranomaisten asettamat säännöt ja vaikeasti tunnistettavissa olevien yksityisten (maan)omistajien mahdollisuudet antaa erityissäännöksiä, joiden vuoksi ulkomaiset vierailijat joutuvat kokemaan epämiellyttäviä yllätyksiä, luetteloidaan, jotta toimivaltaisten viranomaisten kanssa voidaan yhdessä pohtia, onko jonkinasteinen yhdenmukaistaminen toivottavaa?

4. Miten komissio katsoo voivansa osallistua sellaisen matkailijoille kohdistetun tiedotuksen tehostamiseen, jolla matkailijoita varotetaan siitä, että ulkomaille suuntautuvien matkojen yhteydessä voi joutua odottamattomien ja epäselvien sääntöjen uhriksi?

Erkki Liikasen komission puolesta antama vastaus

(12. joulukuuta 2000)

Pysäköintisääntöjen ja muiden vastaavien sääntöjen antaminen ja valvominen kuuluu toissijaisuusperiaatteen mukaisesti yksittäisille jäsenvaltioille. Vaikka matkailijoiden voi tämän vuoksi olla vaikeata tuntea kaikkia paikallisia sääntöjä, komissiolla ei ole suunnitelmia tai toimivaltaa tutkia tarvetta tällaisten sääntöjen mukauttamiseen tai yhdenmukaistamiseen matkailualalla. Komissio ei usko, että tällaisella tilanteella on sanottavaa vaikutusta Euroopan matkailuun yleensä, vaikka se yksittäisissä tapauksissa voikin aiheuttaa ongelmia.

Maaseutu-, rannikko- ja kaupunkimatkakohteiden integroitua laatujohtamista käsitelleet viimeaikaiset komission tutkimukset osoittivat, että matkoja tehdään, koska halutaan nähdä ja kokea Euroopan monimuotoisuutta. On kuitenkin myös tärkeätä, että matkailijoille annetaan riittävästi paikallistietoa, jotta heidän vierailunsa olisi miellyttävä. Komissio varmistaa, että näiden tutkimusten tulokset levitetään laajalle. Tutkimusten tarkoituksena on tarjota johdon työväline niille, jotka ovat vastuussa matkailun kehittämisestä paikallistasolla. Tiivistelmät suosituksista integroidun laatujohtamisen toteuttamiseksi kussakin matkailukohdetyypissä ovat saatavilla kaikilla yhteisön kielillä.

Komissio tukee myös jäsenvaltioiden nimittämistä asiantuntijoista koostuvan matkailun neuvoa-antavan komitean neljän työryhmän työtä. Yksi työryhmistä tarkastelee erityisesti tiedottamista ja sen tarpeita

matkailualalla. Komission kertomus matkailua ja työllisyyttä koskevien neuvoston päätelmien jatkokäsittelyn edistymisestä(1) perustuu näiden ryhmien tähän mennessä tekemiin päätelmiin. Kertomus hyväksyttiin hiljattain ja se on saatavilla komission kotisivulla.

(1) KOM(2000) 696 lopullinen.